**La umbra ta și-a unui felinar...**

*Florin-Cezar CĂLIN*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De câte ori te mai primesc în gând,

Aud că se vorbește despre tine.

Potop de șoapte încă mai pătrund,

În mintea mea (iar asta nu-mi convine).

Te-am așteptat să vii sub felinar,

Dar drumul tău ducea în altă parte.

(cu toate că el e ... celibatar),

De multe ori ți l-a parcurs în șoapte.

Îmi arde carnea lacrime pustii,

Contrazicând vădite aparențe.

Eu umbra ți-o aștept (chiar dacă vii),

Să pară că sunt chiar coincidențe.

Rog timpul să se-ndure să m-ajute.

Clipa de dor să nu mi-o risipească.

(sau dac-o face, totuși să nu uite).

Că doar sub felinar o să găsească.

Urme de mine ... poate și de tine,

Rămase din a timpului covată.

Un monolog (ce mie nu-mi convine),

Și-o viață îndelung amanetată.

La umbra ta și-a unui felinar,

Am așteptat ... cu anii mei în pungă.

Dar, din păcate, gândul cel hoinar,

Avea un plan ... să mi-i pună pe fugă.

Brăila, septembrie 2017